《端礼知宗宠示水石六轴戏作此诗归之》
宋代·李纲

闽溪盘屈七百里，赣水湍泻十八滩。何人作此极变态，使我当暑毛骨寒。

小山屹立奔猛里，飞浪汹动巉岩间。喧豗似有雷霆响，回薄乍疑霜雪翻。

枯槎石上尽坚瘦，苍波喷浸尺度悭。画工不复画舟楫，意谓绝险无敢干。

岂知操舟若神者，出没涛濑心甚闲。崎岖世路更巇恶，返视此画平而安。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。